**Bilag til bestyrelsesmøde 14. januar 2018**

Mail fra Peter Zeeman aftalen

Kære alle  
  
Efter samtale d.d. med Henning Hald kan jeg oplyse, at han er enig i Christian Helledies vurdering af situationens alvor, navnlig ud for grundejerforeningens skræntfod, hvor erosionen lige nu er mest dramatisk.  
  
Henning Hald anbefaler som midlertidig foranstaltning anbringelse af grovral, dvs. ral med en størrelse på 20-40 cm. bredde/længde. Jo grovere/større stenene er, jo større vil rallagets modstandsdygtighed være. Mao. så lidt 20-30 cm som muligt og så meget 30-40 cm som muligt.  
  
Rallaget bør lægges op ad skræntfoden op til kote 3-3,5 på den mest eroderede strækning, dvs. på begge sider af trappen, under trappen og vestpå til dér, hvor de store sten ud for nr. 37 begynder.  
  
Henning skønnede, at det sammenlagt drejede sig om en strækning på 26 m, og at det samlede ralbehov ville udgøre 300 tons.  
  
Prisen for 300 tons andrager p.t. ca. DKK 240.000 incl. moms, svarende til DKK 800 incl. moms, udkørsel og placering pr. ton.  
  
Mange penge for en interimløsning! Spørgsmålet er imidlertid, om det kan fås billigere, om man har råd til at lade være, samt om mindre mængder ville kunne gøre det?  
  
Under alle omstændigheder ville det tilbageværende rallag kunne udgøre fundamentet for en egentlig skræntfodssikring, når tilladelse hertil forhåbentlig foreligger en gang efter 1. februar 2018.  
  
Mvh.  
  
Peter